Jong lesers: Qailah Hannie resenseer Ek was hier deur Nanette van Rooyen - LitNet
Ek was hier is 'n storie van familie, liefde en vriendskap. Dis 'n storie wat jou emosies onderstebo sal laat. Nanette van Rooyen was suksesvol met die jeugroman, want die karakters is eg en die lesers kan met hulle identifiseer. Terwyl jy die boek lees sal jy kwaad voel vir sommige karakters en dan weer hartseer ervaar.
Ons storie begin met Frankie, 'n hardegat tiener met 'n neurotiese ma en sy moet met die nuwe ou in graad 10 ook deal. Frankie is nuuskierig en dis hoekom sy die nuwe ou, Milan, so interessant vind. Milan is die stil geheimsinnige outjie wat nie rêrig vriende wil maak nie. Hy is net soos ander kinders by Frankie se skool, maar Milan het 'n geheim.
Nanette van Rooyen se karakters laat jou laat lag. Soos die karakter Gloria, die mollige, liefdevolle, moederlik figuur wat Frankie en Milan bemoedig.
Wat sal gebeur as jy in 'n boek, 'n liefdesverhaal, 'n graffiti-kunstenaar, twee tieners met weird families en 'n hoekkafee met die heerlikste warm sjokolade het? Jy sal maar net die boek moet lees om uit te vind. Met Frankie as die skerp, maar hardegat meisie, en Milan wat so kreatief maar skaam is, sal jy altyd vermaak word.
Ek sal die boek vir jong lesers aanbeveel vir die uitstekende storielyn en interessante hoofkarakters. Nanette van Rooyen is 'n briljante skrywer en hierdie boek is 'n voorbeeld daarvan.